ส่วนที่ 1

ข้อมูลสรุป (Executive Summary)

-   บริษัท ไมด้า แอสเซ็ท จำกัด (มหาชน) “ บริษัทฯ”
    ประกอบธุรกิจการขายเช่าซื้อเครื่องใช้ไฟฟ้าภายในบ้าน

  (Electrical Home Appliance) และในปลายปี 2545 ได้เพิ่มสินค้าประเภท
  เฟอร์นิเจอร์สำหรับบ้าน(Home Furniture) และรถจักรยานยนต์ (Motorcycle)
  ยี่ห้อชั้นนำต่างๆ พร้อมทั้งให้บริการก่อนและหลังการขาย
  โดยมีเครื่องใช้ไฟฟ้าภายในบ้านเป็นสินค้าขายหลักในสัดส่วนร้อยละ 97.40 ของยอดขาย
  โดยเฉพาะประเภทภาพและเสียง (Audio and Visual หรือ AV) อาทิ โทรทัศน์ วีดีโอ วีซีดี
  ดีวีดี กลุ่มลูกค้าหลักในปัจจุบัน คือ
  กลุ่มบุคคลรายย่อยระดับกลาง-ล่างที่อาศัยอยู่นอกเขตเทศบาลในจังหวัดต่างๆทั่วประเทศไทยซึ่งเป็นกลุ่มประชากรหลักของประเทศ
  บริษัทฯดำเนินธุรกิจภายใต้คำขวัญ “เพิ่มความสุข ทุกครอบครัว”
  โดยเน้นกลยุทธ์การบริการก่อนและหลังการขายแบบ “ครบวงจรและถึงที่หมาย”
  ที่เหมาะสมกับรูปแบบการดำรงชีวิตของกลุ่มลูกค้า
  ซึ่งรวมถึงบริการในรูปแบบต่างๆที่ส่งตรงถึงที่อยู่อาศัยของลูกค้า นอกจากนี้
  บริษัทฯใช้กลยุทธ์การขายและการตลาดที่แตกต่างจากผู้ประกอบการรายอื่น ได้แก่
  การรับประกันสินค้าตลอดการผ่อนชำระ การรับซื้อสินค้าเก่าเพื่อแลกเช่าซื้อสินค้าใหม่
  และการให้ระยะเวลาการผ่อนชำระค่างวดที่นานกว่าและเหมาะสมกับความสามารถในการชำระของผู้เช่าซื้อ
  คือ สูงสุด 18 เดือนสำหรับเฟอร์นิเจอร์ 24 เดือนสำหรับเครื่องใช้ไฟฟ้าภายในบ้าน และ 36
  เดือนสำหรับรถจักรยานยนต์ ตามลำดับ ณ. 31 ธันวาคม 2546 บริษัทมีสาขา 170 สาขา
  ครอบคลุมพื้นที่ 60 จังหวัด ทั่วประเทศไทย

-   บริษัทฯก่อตั้งขึ้นเมื่อวันที่ 12 กันยายน 2534 โดยนาย กมล เอี้ยวศิวิกูล และนาย ธเนศ
    ดิลกศักยวิทูร ภายใต้ชื่อเดิม “ บริษัท นครปฐม ไมด้า 1991 จำกัด “
    ด้วยทุนจดทะเบียนเริ่มแรก 3 ล้านบาท สำนักงานใหญ่ตั้งอยูที่อำเภอเมือง จังหวัดนครปฐม
    ดำเนินธุรกิจขายเครื่องใช้ไฟฟ้า และ ในปี 2540 เปลี่ยนชื่อเป็น บริษัท ไมด้า แอสเซ็ทจำกัด
    และเริ่มดำเนินธุรกิจเช่าซื้อเครื่องใช้ไฟฟ้าเป็นต้นมา

-   ณ.วันที่ 10 มีนาคม 2547 บริษัทฯมีทุนจดทะเบียนทั้งสิ้น 520 ล้านบาท
    แบ่งเป็นหุ้นสามัญจำนวน 520 ล้านหุ้น มูลค่าที่ตราไว้หุ้นละ 1 บาท
    เป็นทุนจดทะเบียนที่ชำระแล้วจำนวน 500 ล้านบาท โดยกลุ่มผู้ถือหุ้นใหญ่ของบริษัทฯ คือ
    ครอบครัวนายกมล เอี้ยวศิวิกูล และครอบครัวนายธเนศ ดิลกศักยวิทูร
    ซึ่งมีสัดส่วนในการถือหุ้นคิดเป็นร้อยละ 34.68 และ 16.01 ตามลำดับ

-   สำหรับผลประกอบการในปี 2546 บริษัทฯ มีรายได้รวมจำนวน 2,844.66 ล้านบาท
    เพิ่มขึ้นร้อยละ 87.70 โดยแบ่งเป็นรายได้จากการขายจำนวน 1,778.41 ล้านบาท
    คิดเป็นสัดส่วนร้อยละ 62.52 ของรายได้รวม และรายได้จากดอกผลจำนวน 1,049.93
    ล้านบาท ซึ่งมีอัตราการเติบโตจากปีบัญชีก่อนที่ร้อยละ 57.82 และ 175.69 ตามลำดับ
    สำหรับยอดขายที่สูงขึ้นเป็นผลจากการขยายสาขาและเพิ่มสินค้าในการให้บริการเช่าซื้อเพิ่มมากขึ้น
    และรายได้ดอกผลที่เพิ่มขึ้นสูง
    ส่วนหนึ่งมาจากการรับรู้ตามงวดผ่อนชำระของสัญญาขายเช่าซื้อที่เกิดขึ้นในปีก่อน
    ประกอบกับการรับรู้ดอกผลของสัญญาเช่าซื้อที่เกิดขึ้นระหว่างปี ซึ่งเพิ่มขึ้นจากปีก่อนถึงร้อยละ
    70.83 จึงส่งผลให้บริษัทฯ มีกำไรสุทธิจำนวน 393.59 ล้านบาท เพิ่มขึ้นถึงร้อยละ 299.91
    โดย ณ. สิ้นปี 2546 บริษัทฯมีสาขารวมทั้งสิ้น 170 สาขาครอบคลุม 60 จังหวัดทั่วประทศไทย
    ขยายเพิ่มขึ้น 41 สาขา จากสิ้นปีก่อนที่มีสาขารวมทั้งสิ้น 129 สาขา ครอบคลุม 53
    จังหวัดทั่วประเทศไทย

-   บริษัทฯ มีสินทรัพย์รวม 2,535.73 ล้านบาท เพิ่มขึ้นจากปีบัญชี 2545 จำนวน 894.24
    ล้านบาทหรือร้อยละ 54.48 ซึ่งเป็นการเพิ่มขึ้นของ ลูกหนี้ตามสัญญาเช่าซื้อสุทธิ จำนวน
    799.42 ล้านบาท สินค้าคงเหลือจำนวน 19.40 ล้านบาท และ

  ที่ดิน อาคารและอุปกรณ์สุทธิ จำนวน 70.05 ล้านบาท โดยเงินทุนมาจากส่วนผู้ถือหุ้นจำนวน
  1,768.63 ล้านบาท เพิ่มขึ้นเท่ากับ 1,187.13 ล้านบาทจากปีก่อน และหนี้สินรวมจำนวน
  767.10 ล้านบาท ลดลงจากปีก่อน 292.88 ล้านบาท